ระเบียบกรมการจัดหางาน ว่าด้วยหลักเกณฑ์และเงื่อนไขในการพิจารณาอนุญาตการทำงานของคน ต่างด้าว (ฉบับที่ 2) พ.ศ. 2545

ระเบียบกรมการจัดหางาน

ระเบียบกรมการจัดหางาน
ว่าด้วยหลักเกณฑ์และเงื่อนไขในการพิจารณาอนุญาตการทำงาน
ของคนต่างด้าว (ฉบับที่ ๒) พ.ศ. ๒๕๔๕
--------------------

                   เพื่อให้การพิจารณาอนุญาตการทำงานของคนต่างด้าว
ตามมาตรา ๗ มาตรา ๘ มาตรา ๙ มาตรา ๑๕ และมาตรา ๒๑ แห่งพระราชบัญญัติการทำงานของคนต่างด้าว
พ.ศ. ๒๕๒๑ เป็นไปโดยรอบคอบตรงตามเจตนารมณ์ของกฎหมาย
สมควรกำหนดหลักเกณฑ์และเงื่อนไขในการพิจารณาอนุญาตการทำงานของคนต่างด้าว
อาศัยอำนาจตามความในมาตรา ๓๒ แห่งพระราชบัญญัติระเบียบบริหารราชการแผ่นดิน พ.ศ.
๒๕๓๔ อธิบดีกรมการจัดหางานโดยความเห็นชอบของรัฐมนตรีว่าการกระทรวงแรงงานและสวัสดิการสังคมจึงวางระเบียบไว้
ดังต่อไปนี้

                   ข้อ  ๑ 
ระเบียบนี้เรียกว่า "ระเบียบกรมการจัดหางาน
ว่าด้วยหลักเกณฑ์และเงื่อนไขในการพิจารณาอนุญาตการทำงานของคนต่างด้าว (ฉบับที่ ๒)
พ.ศ. ๒๕๔๕"

                   ข้อ  ๒ 
ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

                   ข้อ  ๓ 
ให้ยกเลิกความในข้อ ๖ ของระเบียบกรมการจัดหางาน
ว่าด้วยหลักเกณฑ์และเงื่อนไขในการพิจารณาอนุญาตการทำงานของคนต่างด้าว พ.ศ. ๒๕๔๕
และให้ใช้ความต่อไปนี้แทน
                   "ข้อ  ๖ 
เมื่อมีเหตุจำเป็นอันสมควร อธิบดีหรือเจ้าพนักงานซึ่งอธิบดีมอบหมายหรือนายทะเบียน
แล้วแต่กรณี อาจพิจารณาออกใบอนุญาตทำงานต่ออายุใบอนุญาต
และอนุญาตให้เปลี่ยนการทำงานหรือเปลี่ยนท้องที่หรือสถานที่ในการทำงานให้แก่คนต่างด้าวในลักษณะหนึ่งลักษณะใดดังต่อไปนี้ได้
โดยมิให้นำข้อจำกัดในเรื่องจำนวนคนต่างด้าวตามความในข้อ ๕ มาใช้บังคับ
                   (๑) 
ตัวแทนในธุรกิจการค้าระหว่างประเทศที่เดินทางเข้ามาตรวจสอบมาตรฐานสินค้าหรือการจัดซื้อสินค้า
หรือการศึกษาภาวะตลาดสินค้า
                   (๒)  งานให้คำปรึกษาด้านการลงทุน
หรือด้านการบริหาร หรือด้านเทคนิคและเทคโนโลยี
หรือด้านการตรวจสอบภายในเป็นครั้งคราว
                   (๓) 
ผู้แทนธุรกิจท่องเที่ยวซึ่งนำชาวต่างประเทศเข้ามาท่องเที่ยวในประเทศไทย
                   (๔) 
สถาบันการเงินระหว่างประเทศซึ่งได้รับการรับรองจากส่วนราชการที่รับผิดชอบ
                   (๕)  กิจการบันเทิง มหรสพ ดนตรี ศาสนา
สังคมสงเคราะห์ วัฒนธรรม กีฬา หรือการศึกษา ซึ่งมีลักษณะการจ้างงานเป็นครั้งคราว
และไม่แสวงหาผลกำไรหรือเป็นการก่อให้เกิดรายได้ต่อประเทศหรือเป็นประโยชน์ต่อสังคมโดยส่วนรวม
                   (๖) 
การนำคนต่างด้าวเข้ามาทำงานโดยส่วนราชการหรือรัฐวิสาหกิจมีหนังสือรับรองจำนวนคนต่างด้าวพร้อมทั้งระบุชื่อ
และตำแหน่ง มาแสดง
                   (๗)  งานที่ก่อให้เกิดการใช้วัตถุดิบภายในประเทศเป็นส่วนใหญ่
หรือสามารถลดการนำเข้าวัตถุดิบจากต่างประเทศ
                   (๘)  งานที่จะช่วยให้มีการส่งออกซึ่งสินค้าไทย
                   (๙)  งานที่นำเทคโนโลยีซึ่งคนไทยยังทำไม่ได้
เพื่อเข้ามาเผยแพร่และถ่ายทอดให้แก่คนไทย
                    (๑๐)  งานที่คนไทยสามารถทำได้แต่มีจำนวนไม่เพียงพอที่จะสนองความต้องการของตลาดแรงงานภายในประเทศ
                   (๑๑) 
มีถิ่นที่อยู่ในราชอาณาจักรโดยมีใบสำคัญถิ่นที่อยู่หรือใบสำคัญประจำตัวคนต่างด้าว
                   (๑๒) 
เป็นคู่สมรสของคนไทย
จดทะเบียนสมรสโดยถูกต้องตามกฎหมายและดำรงชีวิตอยู่ร่วมกันฉันท์สามีภรรยาโดยเปิดเผย
และประกอบอาชีพที่สุจริตไม่เป็นที่รังเกียจต่อสังคม
                   เมื่อผู้มีอำนาจพิจารณาได้พิจารณาอนุญาตแล้ว
ให้รายงานให้รัฐมนตรีว่าการกระทรวงแรงงานและสวัสดิการสังคมทราบภายในวันที่สิบห้าของเดือนถัดไป"

                   ข้อ  ๔ 
บรรดาคำขอที่เจ้าหน้าที่ได้รับไว้ก่อนวันที่ระเบียบนี้ใช้บังคับให้ปฏิบัติตามระเบียบนี้

                                                ประกาศ
ณ วันที่ ๑๑ กรกฎาคม พ.ศ. ๒๕๔๕

วันชัย  ผดุงศุภไลย

อธิบดีกรมการจัดหางาน

[รก.๒๕๔๕/พ๖๕ง/๖/๑๕ กรกฎาคม ๒๕๔๕]

เพ็ญพร/พิมพ์/แก้ไข
                                                                   ๒
ธันวาคม ๒๕๔๕
                                                                   B+A(c)

ภัทรวีร์/ปรับปรุง
๖ ธันวาคม ๒๕๖๐